Lav et referat af nedenstående tekst:

Tekst:
Flere skoler i Nordjylland indfører permanent eller i perioder forbud mod at bruge mobiltelefon i skoletiden. På Vindblæs Friskole i Mariagerfjord Kommune har man siden årsskiftet haft mobilfri skole. Ifølge afdelingsleder Tom Larsen har det ført til gladere elever, der bruger mere tid på at tale sammen. - Nu går de såmænd også ud af skolens bygninger i frikvartererne for at lege eller snakke sammen. Det er da også et positivt element, siger han til P4 Nordjylland. Bavnebakkeskolen i Støvring i Rebild Kommune er den seneste skole, der forsøger sig med en mobilfri skoledag. - Vi ønsker at give eleverne et pusterum fra at være online hele tiden. Vi vil gerne have eleverne til at være mere nærværende og være mere til stede, siger viceskoleleder på skolen, Troels Christensen. Hvis forsøget på Bavnebakkeskolen er en succes, vil skolen overveje at indføre en 14 dages mobilfri skole to gange årligt. Men mobilfrie skoler er ikke vejen frem, mener Peter Hansen, der er formand for skolelederforeningen i Nordjylland. - Mobiltelefoner er et af livets facetter. Jeg mener, man skal snakke sig til rette om, hvad der er naturligt og hensigtsmæssigt at gøre med telefonen i skoletiden, siger Peter Hansen til P4 Nordjylland. Peter Hansen mener, at et totalt mobilforbud går mod ideen om at lade eleverne bruge digitale apparater i undervisningen. - Og mobiltelefoner kan være et fornuftigt redskab at bruge i sin skoledag. Carolina Grundholm fra 9. klasse på Bavnebakkeskolen i Støvring har nu været mobilfri i tre skoledage. - Det er gået forbavsende godt. Man er sammen med sine venner på en helt anden måde. Til gengæld har Sebastian Søndergaard fra samme årgang mobil-abstinenser. - Jeg synes, det har været svært at vænne sig til frikvarterer, hvor man ikke lige kan tjekke, hvad klokken er, eller om der er nyt på Facebook. Jeg savner også at kunne skrive notater på mobilen i timerne eller tage billeder af notater på tavlen.

Referat:
Flere nordjyske skoler bliver mobilfrie, selvom skolelederformand advarer mod totalt at forbyde mobiltelefoner.